Amerikanac osuđen na smrt u Iranu
Amerikanac iranskog porekla proglašen je krivim za navodnu povezanost sa CIA-om i za saradnju sa "neprijateljskom zemljom"
Sud u Iranu osudio je jednog Amerikanca na smrt pod optužbom da je špijunirao za američku Centralnu obaveštajnu agenciju – CIA. Poluzvanična iranska novinska agencija Fars saopštila je danas da je Amir Mirzai Hekmati proglašen krivim za povezanost sa pomenutom agencijom i za saradnju sa, kako je navedeno, „jednom neprijateljskom zemljom“. Američki državni sekretarijat je ranije zahtevao Hekmatijevo oslobađanje rekavši da su optužbe protiv njega lažne i da Iran ima istoriju zadržavanja „nevinih stranaca iz političkih razloga“. Iranska državna televizija je u decembru emitovala snimak čoveka identifikovanog kao Hekmati koji je na farsi i engleskom jeziku izneo navodno priznanje. U pomenutom snimku Hekmati je rekao da je prošao kroz specijalnu obuku i da je služio u američkim bazama u Iraku i Avganistanu pre nego što je dobio zadatak da se infiltrira u iransko ministarstvo za obaveštajne delatnosti. Prema izveštaju iranske novinske agencije Hekmati je uhapšen u avgustu ili septembru prošle godine.